Her bryter Rema loven 1. pinsedag
Fylkesmannen har avslått søknaden om at butikkene skal få ha åpen i pinsen. Kulturministeren støttet avslaget. Det blåste imidlertid en rekke kjøpmenn i denne pinsehelgen, da VG besøkte flere butikker i Oslo-området for å sjekke om de holdt seg innenfor loven. Reglene er klare: Skal du holde en såkalt «Brustadbu» på hundre kvadratmeter åpen, skal den avgrenses med faste vegger fra hovedbutikken. I kveld gikk Rema 1000 ut med en melding om at de snur og vil gå bort fra praksisen med slike plastbånd.Men før det viste VG at Rema kommer dårlig ut i vår pinsekartlegging, fordi ledelsen bevisst bryter med dette gjennom å godkjenne at deres kjøpmenn kan bruke plastbånd for å avgrense den lille og store butikken. Men båndet fungerer ikke som en vegg. Ved butikken på Hasle, som er i nabolaget til hovedkvarteret til Rema-sjef Ole Robert Reitan, var butikken full av mennesker da vi besøkte den rundt klokken 1300 søndag. Det var satt opp bånd som forsøksvis skulle sperre av deler av butikken, men det var også korridorer som gjorde at folk kunne gå inn i hele butikken. Og det gjorde de – i hopetall.VG kunne uten problemer handle i en flere hundre kvadratmeter stor butikk på 1. pinsedag. Da kundene som kom inn så det var andre kunder inne i hovedbutikken, gikk de enkelt og greit under båndene og handlet i hele butikken. Butikksjefen var ikke tilstede. En av de ansatte sa at de hadde gitt opp og at de ikke kunne gjøre annet enn å la folk handle fra hele butikken. Nytt innlegg: – Når forbildene svikter200 meter bort i gaten ligger en Meny-butikk til konkurrenten NorgesGruppen. Den fulgte loven og holdt stengt. – Vi snakker om at tapt fortjeneste på flere hundre tusen bare på en dag knyttet til denne butikken og samlet taper våre kjøpmenn millioner av kroner på å drive lovlig, mens nabobutikkene tjener store penger på å drive ulovlig. Det sier seg selv at myndighetene må gripe inn mot dette, sier direktør for næringspolitikk og myndighetskontakt i NorgesGruppen, Bård Gultvedt. VG fikk tak i butikksjef Håvard Pedersen i Rema-butikken på Hasle søndag ettermiddag. – Jeg har vært avgårde og har ikke noe kjennskap til dette. Men slik skal det ikke være. Jeg vil ta tak i det, sier han. Pedersen sier de ergrer seg over en kjedeløs konkurrent i nærheten, som holder ulovlig åpent året rundt.I Oslo sentrum går vi innom Rema-butikken i Brugata. Der er et område på rundt 100 kvadratmeter sperret av. Men kjøpmann Mikail Adampour, og flere andre ansatte, går i skytteltrafikk inn i den store butikken, for å hente varer som ikke er i den lille butikken, men som kundene etterspør. – Kundene er sjefen. Vi er til for dem, sier han før han løper og henter en konfekteske til en kunde. – Men det er ikke lov? – Bruk av bånd er det ledelsen i Rema som har godkjent. – Har dere fått anledning av Rema sentralt til å hente varer bak båndene? – Vi har fått retningslinjer som sier at vi skal hjelpe kunden så godt vi kan, og måten jeg tolker det på er å hente varen kunden trenger, sier han. Fransisco Santos ber dem hente en sixpack med alkoholfritt øl, som ikke er i den lille butikken. – Jeg synes nok denne praksisen er litt rar, men jeg synes dette viser behovet og at butikkene bør kunne få være åpne, sier han før han fornøyd går mot kassen med sitt øl, sier Santos.VG var også ute og sjekket butikker pinseaften tter klokken 1600; etter det var det ikke lov å holde ordinære butikker åpne. Også da VG var innom Rema 1000 i Signaturgården på Bekkestua i Bærum klokken 19.15 på pinseaften var det full aktivitet. Det var hengt opp sperrebånd i butikken, men disse ble glatt oversett av både handlende og personal. Dermed fikk kundene gjennomført en fullverdig handel før pinsehelgen satt inn for fullt – til tross for at butikken allerede tre timer før skulle ha holdt seg til sine tilmålte 100 åpne kvadratmetere. – Jeg tenker egentlig at Rema 1000 sentralt skal få lov å uttale seg om den saken, sier butikksjef ved Rema 1000 i Signaturgården på Bekkelaget, Johnny Karlsen til VG.1. pinsedag besøkte vi også to store Joker-butikker til NorgesGruppen i Bærum som hadde annonsert tidligere i uken med at de skulle holde åpen. De er begge over 100 kvadratmeter og har holdt oppe på søndager. Men i vinduet ved Joker-butikken på Eiksmarka henger det et stort skilt hvor de beklager at de må holde stengt: – NorgesGruppen har vært her tidligere i uken og målt at butikken er for stor, sier innehaver Truls Gulbrandsen.Han erkjenner at der har drevet ulovlig frem til nå. – Vi har tatt konsekvensen av at vi har vært litt over – ergo så har vi stengt, sier han. Også Joker-butikken på Billingstad har satt opp plakat hvor de beklager at de holder stengt, fordi de må bygge om. I løpet av de minuttene vi var der, svingte det inn over ti biler på parkeringsplassen, som måtte kjøre videre.– Vi krever at våre kjøpmenn følger loven og dette er butikker vi har stengt fordi de er for store. Men når Rema nå fortsetter å holde ulovlig åpen, tror jeg vi må binde fast kjøpmennene våre for at de skal holde stengt; de opplever det som veldig urettferdig at konkurrenten får bryte loven, mens de må holde stengt, sier direktør Gultvedt i NorgesGruppen.Direktør for kommunikasjon og samfunnskontakt i Rema, Mette Fossum Beyer, unnslår ikke at de bryter loven, men sier at alle gjør det. – Vi gjør det konkurrentene har gjort i alle år. Vi gjør dette for å sikre like konkurransevilkår. Vi har anmeldt 120 konkurrerende butikker som ikke følger loven. Ingen reagerte før vi gjorde som konkurrentene. – VG har vært i flere NorgesGruppen butikker som tidligere har vært åpne, men som er stengt denne pinsen, fordi NorgesGruppen har pålagt dem? – Ja, vi ser nå at det skjer forbedringer i NorgesGruppen og Coop. Bunnpris har fortsatt mange åpne. Når vi ser at de andre ikke bryter loven, vil vi også endre vår praksis. Hun sier argumentet med at de tjener store penger på ulovlig drift, er søkt. – Når konkurrenter har gjort det i 18 år, synes vi det blir urettferdig å anklage oss for å ha gjort det i noen måneder. VG var også ute i butikker i Tromsø 1. pinsedag, men fant ingen åpne, ei heller Rema-butikker.
Her bryter Rema loven så det holder, midt i pinsen. VG kan dokumentere lovbrudd ved flere av deres butikker 1. pinsedag.